
AVIZ

asupra propunerii legislative privind completarea articolului 15 din Legea nr. 87/1994 pentru combaterea evaziunii fiscale
În conformitate cu prevederile art. 89 din Regulamentul Camerei Deputaţilor cu modificările şi completările intervenite prin Hotărârea Camerei Deputaţilor nr 23/2003, Comisia juridică, de disciplină şi imunităţi a fost sesizată spre dezbatere şi avizare, cu propunerea legislativă privind, completarea articolului 15 din Legea nr. 87/1994 pentru combaterea evaziunii fiscale, trimisă cu adresa nr. P.L.X- 184 din 05 aprilie 2004, înregistrată  sub nr. 31/335 din 05.04 2004.


Camera Deputaţilor este Cameră decizională.


Senatul, în şedinţa din 29 martie 2004, a respins propunerea legislativă.
Potrivit prevederilor art. 60 din Regulamentul Camerei Deputaţilor, comisia a dezbătut prounerea legislativă menţionată mai sus, în şedinţa din           27 aprilie 2004.


Membrii comisiei au examinat propunerea legislativă supusă avizării, expunerea de motive, avizul favorabil al Consilului Legislativ nr. 239 din 16.02.2004 şi Punctul de Vedere al Guvernului, trimis cu adresa nr. 713 din 02.03.2004, cu observaţii şi propuneri şi cu precizarea că nu susţine adoptarea acestei iniţiative legislative.

Cu prilejul examinării, membrii comisiei au constatat că prin propunerea legislativă se stabileşte completarea articolului 15 din Legea nr. 87/1994, privind combaterea evaziunii fiscale, în sensul colectării sumelor provenite din amenzile pentru contravenţiile prevăzute la art. 13 din lege, într-un cont bugetar distinct. 


De asemenea, au fost reţinute şi alte aspecte, cum ar fi: faptul că prevederile art. 15 din Legea nr. 87/1994 a fost abrogat de Legea nr. 161 din 19 aprilie 2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei (Cartea a II-a, Titlul II, art. XI, pct. 8); potrivit art. 8 alin. (3) din OG nr. 2 /2001 privind regimul juridic al contravenţiilor, sumele provenite din amenzi, se fac venit la bugentul de stat, cu excepţiile expres instituite prin acelaşi act normativ; totodată, în prezent, există preocupări din partea Autorităţii Naţionale de Control pentru finalizarea unui proiect de reglementare în domeniul fraudei fiscale.
În urma dezbaterilor, s-a hotărât, cu majoritate de voturi, avizarea negativă a iniţativei legislative privind completarea articolului 15 din Legea nr. 87/1994 pentru combaterea evaziunii fiscale.

În raport de obiectul şi conţinutul său, proiectul de lege face parte din categoria legilor organice.

